sukhrobnurali/uzbek-legal-corpus huggingface dataset:
“Sport turi boʻyicha sportchi, trener va sport hakami kasblariga qoʻyiladigan malaka talablarini tasdiqlash toʻgʻrisida”gi buyruqqa oʻzgartirishlar kiritish haqida
(order, 2022-06-03)

Oʻzbekiston Respublikasi Vazirlar Mahkamasining 2022-yil 25-fevraldagi 88-son “Faoliyatni boshlash yoki tugatish uchun vakolatli organni xabardor qilish tartibi toʻgʻrisidagi yagona nizomni tasdiqlash haqida”gi qaroriga muvofiq buyuraman: 1. Oʻzbekiston Respublikasi madaniyat va sport ishlari vazirining 2014-yil 26-maydagi 1-son “Sport turi boʻyicha sportchi, trener va sport hakami kasblariga qoʻyiladigan malaka talablarini tasdiqlash toʻgʻrisida”gi buyrugʻiga (roʻyxat raqami 2592, 2014-yil 3-iyun) (Oʻzbekiston Respublikasi qonun hujjatlari toʻplami, 2014-y., 23-son, 280-modda) ilovaga muvofiq oʻzgartirishlar kiritilsin. 2. Mazkur buyruq rasmiy eʼlon qilingan kundan eʼtiboran kuchga kiradi. 1. Buyruq muqaddimasi quyidagi tahrirda bayon etilsin: “Oʻzbekiston Respublikasining “Jismoniy tarbiya va sport toʻgʻrisida”gi Qonuniga muvofiq buyuraman:”. 2. Ilovada: a) muqaddima quyidagi tahrirda bayon etilsin: “Mazkur malaka talablari Oʻzbekiston Respublikasining “Jismoniy tarbiya va sport toʻgʻrisida”gi Qonuniga muvofiq, sport turi boʻyicha sportchi, trener va sport hakami kasblariga qoʻyiladigan malaka talablarini belgilaydi.”; b) 1-bandning uchinchi xatboshisi quyidagi tahrirda bayon etilsin: “trener — trenerlik faoliyati boʻyicha malaka oshirganlik haqidagi sertifikatga ega boʻlgan yoki taʼlim muassasalarining sport faoliyati (faoliyat turlari boʻyicha) hamda jismoniy tarbiya va sport sohasidagi taʼlim yoʻnalishini bitirgan (bunda bitiruvchi tegishli sport turi boʻyicha trener lavozimiga ishga qabul qilinganiga uch yildan oshmagan boʻlishi lozim), shuningdek, oʻquv-mashq, ommaviy jismoniy tarbiya tadbirlarini, sport natijalariga erishish uchun bellashuv faoliyatiga rahbarlikni amalga oshiruvchi jismoniy shaxs;”; v) 9-bandning ikkinchi xatboshisi chiqarib tashlansin; g) 15-bandning uchinchi xatboshisidagi “Sport hakamlari va sport hakami toifalari toʻgʻrisidagi nizomga (roʻyxat raqami 2324, 2012-yil 6-fevral)” degan soʻzlar “Sport hakamlari va ularning malaka toifalarini berish tartibi toʻgʻrisidagi nizomga (roʻyxat raqami 2942, 2017-yil 27-oktabr)” degan soʻzlar bilan almashtirilsin. 3. Mazkur oʻzgartirishlar Oʻzbekiston Mudofaasiga koʻmaklashuvchi “Vatanparvar” tashkiloti Markaziy Kengashi bilan kelishilgan.
Oʻzbekiston Respublikasining Xalqaro mehnat tashkiloti (XMT) oldidagi aʼzolik badalidan qarzdorligini qoplash chora-tadbirlari toʻgʻrisida
(resolution, 2022-06-02)

Xalqaro mehnat tashkiloti bilan yaqin hamkorlikni mustahkamlash, xalqaro tashkilotda Oʻzbekiston Respublikasining ovoz berish huquqini saqlab qolish, shuningdek, mamlakatning siyosiy imijini yaxshilash maqsadida Vazirlar Mahkamasi qaror qiladi: 1. Oʻzbekiston Respublikasi Prezidentining “Oʻzbekiston Respublikasining xalqaro shartnomalaridan va xalqaro tashkilotlarga aʼzolikdan kelib chiqadigan majburiyatlarini bajarish tartibini takomillashtirish chora-tadbirlari toʻgʻrisida” 2020-yil 22-iyundagi PQ-4756-son qaroriga muvofiq Oʻzbekiston Respublikasining xalqaro shartnomalari va xalqaro tashkilotlarga aʼzolik boʻyicha majburiyatlaridan kelib chiqadigan badallarni toʻlash boʻyicha qarzdorligi budjet mablagʻlari hisobidan Vazirlar Mahkamasining alohida qarori asosida soʻndirilishi belgilanganligi maʼlumot uchun qabul qilinsin. 2. Oʻzbekiston Respublikasi Bandlik va mehnat munosabatlari vazirligi hamda Moliya vazirligining Xalqaro mehnat tashkiloti oldida Oʻzbekiston Respublikasining aʼzolik badali toʻlovlari boʻyicha avvalgi yillarda yuzaga kelgan 747 ming 400 Shveysariya franki miqdoridagi qarzdorlikni (keyingi oʻrinlarda — qarzdorlik) 2024-yilga qadar bosqichma-bosqich qoplash toʻgʻrisidagi taklifi maʼqullansin. 3. Oʻzbekiston Respublikasi Bandlik va mehnat munosabatlari vazirligi qarzdorlikni ilovadagi jadval asosida qoplash masalasining Xalqaro mehnat tashkiloti bilan belgilangan tartibda kelishilishini hamda kelishilgan jadval asosida qarzdorlikning 2022 — 2024-yillar davomida Oʻzbekiston Respublikasi Davlat budjeti mablagʻlari hisobidan bosqichma-bosqich qoplanishini taʼminlasin. 4. Oʻzbekiston Respublikasi Moliya vazirligi: ilovadagi jadvalga asosan 2022-yilda Xalqaro mehnat tashkilotiga toʻlab berilishi zarur boʻlgan mablagʻlarni 2022-yilgi Davlat budjeti parametrlarida xalqaro tashkilotlarga aʼzolik badali toʻlovlari uchun nazarda tutilgan mablagʻlar doirasida moliyalashtirsin; 2023-yildan boshlab Bandlik va mehnat munosabatlari vazirligining soʻroviga asosan Davlat budjeti parametrlarida ilovadagi jadval asosida Oʻzbekiston Respublikasining Xalqaro mehnat tashkiloti oldidagi aʼzolik badalidan qarzdorligini soʻndirish uchun zarur mablagʻlar nazarda tutib borilishini taʼminlasin. 5. Mazkur qarorning bajarilishini nazorat qilish Oʻzbekiston Respublikasi Bosh vazirining moliya-iqtisodiyot va kambagʻallikni qisqartirish masalalari boʻyicha oʻrinbosari — iqtisodiy taraqqiyot va kambagʻallikni qisqartirish vaziri J.A. Qoʻchqorov hamda Oʻzbekiston Respublikasi bandlik va mehnat munosabatlari vaziri N.B. Xusanov zimmasiga yuklansin. T/r Yillar Valyuta Toʻlov miqdori 1. 2022-yil Shv. franki (SNGʻ) 298 000 2. 2023-yil Shv. franki (SNGʻ) 224 700 3. 2024-yil Shv. franki (SNGʻ) 224 700 Jami 747 400
“Giyohvandlik vositalari va psixotrop moddalar toʻgʻrisida”gi Oʻzbekiston Respublikasi Qonunining 19-moddasiga qoʻshimcha va oʻzgartish kiritish haqida
(law, 2022-06-01)

1-modda. Oʻzbekiston Respublikasining 1999-yil 19-avgustda qabul qilingan “Giyohvandlik vositalari va psixotrop moddalar toʻgʻrisida”gi 813-I-sonli Qonunining (Oʻzbekiston Respublikasi Oliy Majlisining Axborotnomasi, 1999-yil, № 9, 210-modda; 2001-yil, № 1-2, 23-modda; 2003-yil, № 1, 8-modda; Oʻzbekiston Respublikasi Oliy Majlisi palatalarining Axborotnomasi, 2006-yil, № 10, 536-modda; 2015-yil, № 8, 312-modda; 2017-yil, № 4, 138-modda, № 6, 300-modda; 2018-yil, № 10, 679-modda; 2019-yil, № 2, 47-modda, № 5, 267-modda, № 9, 592-modda; 2020-yil, № 3, 203-modda, № 7, 449-modda, № 10, 597-modda; 2021-yil, 4-songa ilova) 19-moddasiga quyidagi qoʻshimcha va oʻzgartish kiritilsin: quyidagi mazmundagi toʻrtinchi qism bilan toʻldirilsin: “Birlamchi mahsulotni ishlab chiqarishdan (qayta ishlashdan) qoʻshimcha mahsulot sifatida olinadigan, IV roʻyxat doirasida Oʻzbekiston Respublikasi Vazirlar Mahkamasi tomonidan belgilanadigan ayrim prekursorlarni ushbu Qonunda nazarda tutilgan maqsadlarda ishlab chiqarish va tayyorlash yuridik shaxslar tomonidan ularda muayyan prekursorlarni ishlab chiqarish hamda tayyorlash uchun litsenziyalar mavjud boʻlgan taqdirda amalga oshiriladi”; toʻrtinchi qism beshinchi qism deb hisoblansin. 2-modda. Oʻzbekiston Respublikasi Sogʻliqni saqlash vazirligi va boshqa manfaatdor tashkilotlar ushbu Qonunning ijrosini, ijrochilarga yetkazilishini hamda mohiyati va ahamiyati aholi oʻrtasida tushuntirilishini taʼminlasin. 3-modda. Oʻzbekiston Respublikasi Vazirlar Mahkamasi: muomalada boʻlishi cheklangan prekursorlarni sotib oluvchilarning va ulardan yakuniy foydalanuvchilarning reyestrini yuritish tizimi joriy etilishini taʼminlasin; prekursorlarning ishlab chiqarilishi, tayyorlanishi va realizatsiya qilinishi ustidan nazorat mexanizmlarini kuchaytirish choralarini koʻrsin; hukumat qarorlarini ushbu Qonunga muvofiqlashtirsin; davlat boshqaruvi organlari ushbu Qonunga zid boʻlgan oʻz normativ-huquqiy hujjatlarini qayta koʻrib chiqishlari va bekor qilishlarini taʼminlasin. 4-modda. Ushbu Qonun rasmiy eʼlon qilingan kundan eʼtiboran kuchga kiradi.
Namangan viloyatida 2-viloyat ftiziatriya shifoxonasini tashkil etish chora-tadbirlari toʻgʻrisida
(resolution, 2022-06-01)

Aholi salomatligini muhofaza qilish, sil kasalligiga chalingan bemorlarga oʻz vaqtida, toʻliq va sifatli tibbiy yordam koʻrsatish, ftiziatriya yordamini yanada yaxshilash hamda ftiziatriya muassasalarining moddiy-texnik bazasini mustahkamlash maqsadida Vazirlar Mahkamasi qaror qiladi: 1. Vazirlar Mahkamasining “Respublika hududlarida koronavirus pandemiyasi tarqalishining oldini olishga doir qoʻshimcha chora-tadbirlar toʻgʻrisida” 2020-yil 20-maydagi 306-son qaroriga muvofiq Namangan viloyatining Pop tumanida maxsus shifoxona va vaqtinchalik karantinda saqlash majmuasi tashkil etilganligi maʼlumot uchun qabul qilinsin. 2. Sogʻliqni saqlash vazirligi, Moliya vazirligi, Namangan viloyati hokimligining: Chust tumani silga qarshi kurash dispanseri (80 oʻrinli), Mingbuloq tumani 2-viloyat sil kasalliklari shifoxonasi (120 oʻrinli), viloyat ftiziatriya va pulmonologiya markazining bolalar boʻlimini (70 oʻrinli) Pop tumanida joylashgan maxsus shifoxonaga koʻchirish; Namangan viloyatining, Pop tumanida 2-viloyat ftiziatriya shifoxonasini (keyingi oʻrinlarda — 2-viloyat ftiziatriya shifoxonasi) tashkil etish; Pop tumanining, Gʻurumsaroy qishlogʻidagi, “Mirishkor” mahallasida joylashgan maxsus shifoxonaning bino va inshootlarini 2-viloyat ftiziatriya shifoxonasiga operativ boshqaruv huquqi asosida bepul berish toʻgʻrisidagi takliflariga rozilik berilsin. 3. Namangan viloyati hokimligi oʻn kun muddatda Pop tumanining Gʻurumsaroy qishlogʻidagi “Mirishkor” mahallasida joylashgan maxsus shifoxonaning bino va inshootlarini 2-viloyat ftiziatriya shifoxonasiga belgilangan tartibda oʻtkazsin. 4. Sogʻliqni saqlash vazirligi: bir oy muddatda 2-viloyat ftiziatriya shifoxonasi tuzilmasini ishlab chiqsin va tasdiqlasin; 2-viloyat ftiziatriya shifoxonasini kelgusida zamonaviy tibbiy jihozlar va malakali kadrlar bilan taʼminlash choralarini koʻrsin; Moliya vazirligi bilan birgalikda 2-viloyat ftiziatriya shifoxonasini saqlash xarajatlarining smetasi va shtatlar jadvalini belgilangan tartibda koʻrib chiqib, roʻyxatdan oʻtkazilishini taʼminlasin, kelgusi yildan boshlab ushbu shifoxonani saqlash va jihozlash bilan bogʻliq xarajatlarni respublika budjeti parametrlarini tasdiqlashda nazarda tutsin; Namangan viloyati hokimligi, Davlat soliq qoʻmitasi huzuridagi Kadastr agentligi bilan birgalikda maxsus shifoxonaning bino va inshootlari 2-viloyat ftiziatriya shifoxonasiga belgilangan tartibda berilgandan soʻng kadastr hujjatlari rasmiylashtirilishini taʼminlasin; Davlat aktivlarini boshqarish agentligi, Namangan viloyati hokimligi bilan birgalikda Chust tumani silga qarshi kurash dispanseri (80 oʻrinli), Mingbuloq tumani 2-viloyat sil kasalliklari shifoxonasi (120 oʻrinli) hamda viloyat ftiziatriya va pulmonologiya markazining bolalar boʻlimi (70 oʻrinli) koʻchirilishi munosabati bilan boʻshaydigan bino va inshootlardan kelgusida maqsadli foydalanish choralarini koʻrsin. 5. Mazkur qarorning bajarilishini nazorat qilish Oʻzbekiston Respublikasi sogʻliqni saqlash vaziri B.A. Musayev va Namangan viloyati hokimi Sh.Sh. Abdurazakov zimmasiga yuklansin.
Oʻzbekiston Respublikasi Prezidentining 2021-yil 27-maydagi “Mashinasozlik va elektrotexnika maxsus sanoat xabi” maxsus sanoat zonasini tashkil etish chora-tadbirlari toʻgʻrisida”gi PQ-5128-son qaroriga oʻzgartirishlar kiritish haqida
(resolution, 2022-05-31)

Mashinasozlik va elektrotexnika sanoatini rivojlantirish, mahalliy xomashyo resurslarini qayta ishlash, import oʻrnini bosuvchi, eksport bozorlarida raqobatbardosh mahsulotlar ishlab chiqarish, qulay investitsiya muhitini yaratish hamda yuqori texnologiyali va zamonaviy investitsiya loyihalarini amalga oshirish, yangi ish oʻrinlari yaratish maqsadida: 1. Oʻzbekiston Respublikasi Prezidentining 2021-yil 27-maydagi “Mashinasozlik va elektrotexnika maxsus sanoat xabi” maxsus sanoat zonasini tashkil etish chora-tadbirlari toʻgʻrisida”gi PQ-5128-son qaroriga ilovaga muvofiq oʻzgartirishlar kiritilsin. 2. Mazkur qarorning ijrosini nazorat qilish Bosh vazir oʻrinbosari J.A. Qoʻchqorov zimmasiga yuklansin. 1. 3-bandning toʻrtinchi xatboshisi quyidagi tahrirda bayon etilsin: “Sanoat xabi hududida mashinasozlik va elektrotexnika sohalaridagi loyihalar, shuningdek, boshqa sohalardagi yuqori qoʻshilgan qiymatli loyihalar joylashtiriladi va ularning tashabbuskorlariga qurilgan bino va inshootlar ijara shaklida ajratib beriladi”. 2. 8-banddagi “besh yilgacha boʻlgan davrda boʻlib-boʻlib toʻlanishi mumkin” soʻzlari “, istisno tariqasida, undirilmaydi” soʻzlari bilan almashtirilsin.
Xalqaro shartnomani tasdiqlash toʻgʻrisida
(resolution, 2024-05-25)

“Oʻzbekiston Respublikasining xalqaro shartnomalari toʻgʻrisida”gi Oʻzbekiston Respublikasi Qonunining 22-moddasiga muvofiq: 1. 2021-yil 18-noyabrda Toshkent shahrida va 2021-yil 19-noyabrda Moskva shahrida imzolangan Oʻzbekiston Respublikasi Hukumati bilan Rossiya Federatsiyasi Hukumati oʻrtasidagi yadroviy avariya haqida tezkor xabar berish hamda yadroviy va radiatsiyaviy xavfsizlik sohasida axborot almashish toʻgʻrisidagi bitim tasdiqlansin. 2. Vazirlar Mahkamasi huzuridagi Sanoat, radiatsiya va yadro xavfsizligi qoʻmitasi, Favqulodda vaziyatlar vazirligi hamda Vazirlar Mahkamasi huzuridagi Atom energiyasi agentligi ushbu xalqaro shartnomani amalga oshirish uchun masʼul boʻlgan vakolatli organlar etib belgilansin. 3. Tashqi ishlar vazirligi Oʻzbekiston Respublikasi tomonidan mazkur xalqaro shartnoma kuchga kirishi uchun zarur boʻlgan davlat ichki tartib-taomillari bajarilganligi toʻgʻrisida Rossiya tomoniga tegishli bildirishnoma yuborsin. 4. Vazirlar Mahkamasi hamda tegishli vazirlik va idoralarning rahbarlari mazkur xalqaro shartnoma kuchga kirgandan soʻng Oʻzbekiston Respublikasi majburiyatlarining bajarilishi ustidan belgilangan tartibda nazoratni taʼminlasin. 5. Mazkur qarorning ijrosini nazorat qilish Oʻzbekiston Respublikasining Bosh vaziri A.N. Aripov va Oʻzbekiston Respublikasi Prezidenti huzuridagi Xavfsizlik kengashi kotibi V.V. Maxmudov zimmasiga yuklansin.
Hisob-kitob tizimini takomillashtirish va xoʻjalik yurituvchi subyektlarning toʻlov intizomini oshirish chora-tadbirlari toʻgʻrisida
(decree, 2022-05-25)

Barcha toifadagi xoʻjalik yurituvchi subyektlar uchun teng raqobat sharoiti yaratilishini davom ettirish, shuningdek, hisob-kitob tizimining shaffofligini oshirish va xoʻjalik yurituvchi subyektlarning toʻlov intizomini yanada mustahkamlash maqsadida: 1. Belgilansinki: a) 2022-yil 15-iyundan boshlab xoʻjalik yurituvchi subyektlarning tijorat banklarida ochilgan qonunchilik hujjatlariga muvofiq undiruvga yoʻl qoʻyilmaydigan maxsus maqsadli hisobvaraqlari (keyingi oʻrinlarda — maxsus maqsadli hisobvaraqlar) tugatiladi. Bunda, xoʻjalik yurituvchi subyektlarning tugatilgan maxsus maqsadli hisobvaraqlaridagi mablagʻlar qoldigʻi ularning asosiy yoki ikkilamchi hisobvaraqlariga oʻtkaziladi; b) maxsus maqsadli hisobvaraqlar Vazirlar Mahkamasining qarori asosida ochiladi va yopiladi; v) maxsus maqsadli hisobvaraqlarni ochish va (yoki) yopish boʻyicha Vazirlar Mahkamasining qarorlari loyihalari Moliya vazirligi, Davlat soliq qoʻmitasi va Markaziy bank bilan majburiy ravishda kelishiladi. 2. Vazirlar Mahkamasi ikki hafta muddatda ayrim xoʻjalik yurituvchi subyektlarga qonunchilik hujjatlariga muvofiq undiruvga yoʻl qoʻyilmaydigan maxsus maqsadli hisobvaraqlardan vaqtincha foydalanishga ruxsat berish toʻgʻrisidagi qarorni tasdiqlasin. 3. Davlat soliq qoʻmitasi manfaatdor vazirlik va idoralar bilan birgalikda bir oy muddatda qonunchilik hujjatlariga mazkur Farmondan kelib chiqadigan oʻzgartirish va qoʻshimchalar toʻgʻrisida Vazirlar Mahkamasiga takliflar kiritsin. 4. Mazkur Farmonning ijrosini nazorat qilish Bosh vazir oʻrinbosari J.A. Qoʻchqorov zimmasiga yuklansin.
Ish haqi miqdorini oshirish toʻgʻrisida
(decree, 2022-05-20)

Aholi turmush darajasini oshirishga qaratilgan chora-tadbirlar koʻlamini kengaytirish hamda fuqarolarning daromadlarini izchil oshirib borish maqsadida: 1. 2022-yil 1-iyundan boshlab budjet tashkilotlari xodimlarining ish haqi miqdori 12 foizga oshirilsin. 2. 2022-yil 1-iyundan boshlab Oʻzbekiston Respublikasi hududida: mehnatga haq toʻlashning eng kam miqdori — oyiga 920 000 soʻm; bazaviy hisoblash miqdori — oyiga 300 000 soʻm etib belgilansin. 3. Budjet tashkilotlari xodimlarining ish haqi miqdori oshirilishi bilan bogʻliq xarajatlar Davlat budjeti mablagʻlari hisobidan qoplansin. Ish beruvchilarga ish haqi miqdorini qonunchilik hujjatlarida belgilangan mehnatga haq toʻlashning eng kam miqdoridan kam boʻlmagan holda toʻlashni taʼminlab, ish haqi miqdorini mehnatga haq toʻlashning eng kam miqdoriga muvofiq oshirish tavsiya etilsin. 4. Moliya vazirligi, Oʻzbekiston Milliy axborot agentligi, Oʻzbekiston Milliy teleradiokompaniyasi, Axborot va ommaviy kommunikatsiyalar agentligi ushbu Farmonning maqsadi, vazifalari va undan kutilayotgan natijalarni ommaviy axborot vositalari, Internet va ijtimoiy tarmoqlarda keng yoritish ishlarini tashkil qilsin. 5. Oʻzbekiston Respublikasi Prezidentining 2021-yil 17-avgustdagi “Ish haqi, pensiyalar, stipendiyalar va nafaqalar miqdorini oshirish toʻgʻrisida”gi PF-6279-son Farmonining 2-bandi oʻz kuchini yoʻqotgan deb hisoblansin. 6. Moliya vazirligi manfaatdor vazirlik va idoralar bilan birgalikda ikki oy muddatda qonunchilik hujjatlariga ushbu Farmondan kelib chiqadigan oʻzgartirish va qoʻshimchalar toʻgʻrisida Vazirlar Mahkamasiga takliflar kiritsin. 7. Mazkur Farmonning ijrosini taʼminlash uchun masʼul va shaxsiy javobgar etib moliya vaziri T.A. Ishmetov belgilansin. Farmon ijrosini muhokama qilib borish, ijro uchun masʼul tashkilotlar faoliyatini muvofiqlashtirish va nazorat qilish Oʻzbekiston Respublikasi Bosh vazirining oʻrinbosari J.A. Qoʻchqorov zimmasiga yuklansin.
“Davlatning ishonchli vakillarini attestatsiyadan oʻtkazish tartibi toʻgʻrisidagi nizomni tasdiqlash haqida”gi qaror, shuningdek unga oʻzgartirishlarni oʻz kuchini yoʻqotgan deb topish toʻgʻrisida
(order, 2022-05-20)

Oʻzbekiston Respublikasining 2022-yil 29-martdagi OʻRQ-760-son “Korporativ boshqaruv tizimi takomillashtirilishi munosabati bilan Oʻzbekiston Respublikasining ayrim qonun hujjatlariga oʻzgartish va qoʻshimchalar kiritish toʻgʻrisida”gi Qonuni, Oʻzbekiston Respublikasi Prezidentining 2019-yil 14-yanvardagi PF-5630-son “Davlat aktivlarini boshqarish, monopoliyaga qarshi kurashishni tartibga solish tizimini va kapital bozorini tubdan takomillashtirish chora-tadbirlari toʻgʻrisida”gi va 2019-yil 17-yanvardagi PF-5635-son “2017 — 2021-yillarda Oʻzbekiston Respublikasini rivojlantirishning beshta ustuvor yoʻnalishi boʻyicha Harakatlar strategiyasini “Faol investitsiyalar va ijtimoiy rivojlanish yili”da amalga oshirishga oid davlat dasturi toʻgʻrisida”gi farmonlariga muvofiq buyuraman: 1. Quyidagilar oʻz kuchini yoʻqotgan deb topilsin: Oʻzbekiston Respublikasining Xususiylashtirish, monopoliyadan chiqarish va raqobatni rivojlantirish davlat qoʻmitasining 2014-yil 20-iyundagi 01/09-26/17-son “Davlatning ishonchli vakillarini attestatsiyadan oʻtkazish tartibi toʻgʻrisidagi nizomni tasdiqlash haqida”gi qarori (roʻyxat raqami 2610, 2014-yil 14-avgust) (Oʻzbekiston Respublikasi qonun hujjatlari toʻplami, 2014-y., 33-son, 427-modda); Oʻzbekiston Respublikasi Xususiylashtirilgan korxonalarga koʻmaklashish va raqobatni rivojlantirish davlat qoʻmitasining 2017-yil 17-iyuldagi 01/29-10/18-son “Davlatning ishonchli vakillarini attestatsiyadan oʻtkazish tartibi toʻgʻrisidagi nizomni tasdiqlash haqidagi qarorga oʻzgartirishlar kiritish toʻgʻrisida”gi qarori (roʻyxat raqami 2610-1, 2017-yil 25-avgust) (Oʻzbekiston Respublikasi qonun hujjatlari toʻplami, 2017-y., 34-son, 910-modda). 2. Mazkur buyruq rasmiy eʼlon qilingan kundan eʼtiboran kuchga kiradi.
“2022-yil uchun statistika hisoboti shakllarini tasdiqlash toʻgʻrisida”gi qarorga oʻzgartirish va qoʻshimcha kiritish haqida
(resolution, 2023-01-01)

Oʻzbekiston Respublikasining “Rasmiy statistika toʻgʻrisida”gi Qonuni va Oʻzbekiston Respublikasi Prezidentining 2021-yil 23-noyabrdagi PQ-20-son “Meva-sabzavotchilik va uzumchilikda oilaviy tadbirkorlikni rivojlantirish, qishloq xoʻjaligi ishlab chiqarishida dehqon xoʻjaliklarining ulushini oshirish chora-tadbirlari toʻgʻrisida”gi qaroriga muvofiq Oʻzbekiston Respublikasi Davlat statistika qoʻmitasi qaror qiladi: 1. Oʻzbekiston Respublikasi Davlat statistika qoʻmitasining 2021-yil 11-oktabrdagi 10-mb-son “2022-yil uchun statistika hisoboti shakllarini tasdiqlash toʻgʻrisida”gi qaroriga (roʻyxat raqami 3334, 2021-yil 25-noyabr) (Qonunchilik maʼlumotlari milliy bazasi, 25.11.2021-y., 10/21/3334/1096-son) ilovaga muvofiq oʻzgartirish va qoʻshimcha kiritilsin. 2. Mazkur qaror rasmiy eʼlon qilingan kundan eʼtiboran kuchga kiradi. 1. 1-banddagi “109” raqami “110” raqami bilan almashtirilsin. 2. Mazkur oʻzgartirish va qoʻshimchaning ilovasiga muvofiq tahrirdagi 110-ilova bilan toʻldirilsin. “Temir daftar”, “Ayollar daftari” va “yoshlar daftari”da roʻyxatda turgan ehtiyojmand oilalarga (bundan buyon matnda roʻyxatda turganlar deb yuritiladi) ochiq elektron tanlov asosida ijaraga berilgan yer uchastkalarida tashkil etilgan dehqon xoʻjaliklarining qishloq xoʻjaligi faoliyati toʻgʻrisida hisobot (110-ilova)
Xalqaro shartnomani tasdiqlash toʻgʻrisida
(resolution, 2022-05-19)

“Oʻzbekiston Respublikasining xalqaro shartnomalari toʻgʻrisida”gi Oʻzbekiston Respublikasi Qonunining 22-moddasiga muvofiq: 1. 2021-yil 11-noyabrda Istanbul shahrida imzolangan Turkiy tilli davlatlar hamkorlik Kengashi Kotibiyatining moliyaviy qoidalari toʻgʻrisidagi Bitimga aʼzo-davlatlarning majburiy badallari miqdoriga oid bayonnoma tasdiqlansin. 2. Oʻzbekiston Respublikasi Tashqi ishlar vazirligi ushbu xalqaro shartnomani amalga oshirish uchun masʼul boʻlgan vakolatli organ etib belgilansin. 3. Oʻzbekiston Respublikasi Tashqi ishlar vazirligi Oʻzbekiston Respublikasi tomonidan mazkur xalqaro shartnomaning kuchga kirishi uchun zarur boʻlgan ichki davlat tartib-taomillari bajarilganligi hamda uni amalga oshirish uchun masʼul boʻlgan vakolatli organ toʻgʻrisida depozitariyga tegishli bildirishnoma yuborsin. 4. Vazirlar Mahkamasi hamda tegishli vazirlik va idoralarning rahbarlari ushbu xalqaro shartnoma kuchga kirganidan soʻng uning qoidalari bajarilishi ustidan oʻrnatilgan tartibda nazoratni taʼminlasin. 5. Mazkur qarorning ijrosini nazorat qilish Oʻzbekiston Respublikasining Bosh vaziri A.N. Aripov zimmasiga yuklansin.
Xalqaro shartnomani tasdiqlash toʻgʻrisida
(resolution, 2022-05-18)

“Oʻzbekiston Respublikasining xalqaro shartnomalari toʻgʻrisida”gi Oʻzbekiston Respublikasi Qonunining 22-moddasiga muvofiq: 1. 2021-yil 6-dekabrda Nur-Sulton shahrida imzolangan Oʻzbekiston Respublikasi Hukumati bilan Qozogʻiston Respublikasi Hukumati oʻrtasida favqulodda vaziyatlarning oldini olish va bartaraf etish sohasida hamkorlik qilish toʻgʻrisidagi bitim tasdiqlansin. 2. Tashki ishlar vazirligi Oʻzbekiston Respublikasi tomonidan mazkur xalqaro shartnomaning kuchga kirishi uchun zarur boʻlgan davlat ichki tartib-taomillari bajarilganligi toʻgʻrisida Qozogʻiston tomoniga tegishli bildirishnoma yuborsin. 3. Vazirlar Mahkamasi hamda tegishli vazirliklar va idoralarning rahbarlari mazkur xalqaro shartnoma kuchga kirganidan soʻng Oʻzbekiston Respublikasi majburiyatlarining bajarilishi ustidan belgilangan tartibda nazoratni taʼminlasin. 4. Mazkur qarorning ijrosini nazorat qilish Oʻzbekiston Respublikasi Bosh vaziri A.N. Aripov hamda Oʻzbekiston Respublikasi Prezidenti huzuridagi Xavfsizlik kengashi kotibi V.V. Maxmudov zimmasiga yuklansin.